L 80/100 Jurnalul Oficial al Uniunii Europene 25.3.2015 DECIZIA (UE) 2015/456 A COMISIEI din 5 septembrie 2014 privind schema de ajutoare nr. SA.26212 (11/C) (ex 11/NN — ex CP 176/AJ08) și SA.26217 (11/C) (ex 11/NN — ex CP 176/B/08) pusă în aplicare de Republica Bulgaria în contextul schimburilor de terenuri forestiere [notificată cu numărul C(2014) 6207] (Numai textul în limba bulgară este autentic) (Text cu relevanță pentru SEE) COMISIA EUROPEANĂ, având în vedere Tratatul privind funcţionarea Uniunii Europene, în special articolul 108 alineatul (2) primul paragraf, având în vedere Acordul privind Spaţiul Economic European, în special articolul 62 alineatul (1) litera (a), având în vedere Decizia C(2011) 4444 a Comisiei din 29 iunie 2011 (), după ce a invitat părţile interesate să își prezinte observațiile în conformitate cu dispoziția (dispozițiile) menționată(e) anterior și având în vedere observațiile acestora, întrucât: 1. PROCEDURA (1) La 17 iulie 2008, Comisia a primit o scrisoare de la un reclamant care doreşte să rămână anonim (denumit în continuare „primul reclamant”), în care se afirmă că Republica Bulgaria a acordat un ajutor în contextul unor schimburi de proprietate având ca obiect terenuri forestiere aflate în proprietate privată şi terenuri forestiere aflate în proprietate publică, urmat în mod frecvent de o modificare a destinaţiei terenurilor care au făcut obiectul schimbului, din terenuri forestiere în terenuri construibile. Primul reclamant a prezentat informații suplimentare prin scrisorile din 28 august 2008, 3 septembrie 2008, 1 octombrie 2008, 5 decembrie 2008, 18 februarie 2010, 12 octombrie 2010 și 26 ianuarie 2011. (2)  La 27 ianuarie 2009, Comisia a primit de la un terț informații suplimentare privind tranzacțiile de schimb contestate. La 14 mai 2009, a fost depusă o a doua plângere cu privire la schimburile respective, informații suplimentare fiind prezentate de reclamant la 2 iunie 2009 și 8 iunie 2009. La 23 martie 2010, un alt terț a prezentat Comisiei informații cu privire la schimburile în cauză. (3) Autorităţile bulgare au furnizat Comisiei informații privind tranzacțiile de schimb contestate prin scrisorile din 2 septembrie 2008, 28 octombrie 2008, 4 ianuarie 2010, 23 martie 2010, 27 martie 2010, 30 august 2010 şi 14 februarie 2011. În timpul reuniunilor la care au participat serviciile Comisiei şi autoritățile bulgare la 22 februarie 2010, 12 octombrie 2010 şi 3 februarie 2011, acestea din urmă au furnizat informații suplimentare cu privire la schimburile în cauză. (4) Prin scrisoarea din 29 iunie 2011, Comisia a informat Republica Bulgaria că a decis să inițieze procedura prevăzută la articolul 108 alineatul (2) din tratat cu privire la tranzacțiile de schimb contestate. Decizia Comisiei de inițiere a procedurii oficiale de investigare (denumită în continuare „decizia de inițiere a procedurii”) a fost publicată în Jurnalul Oficial al Uniunii Europene (?). Comisia a invitat părțile interesate să își prezinte observațiile cu privire la măsurile în cauză. (5) Prin scrisoarea primită la 29 septembrie 2011, autoritățile bulgare au transmis observațiile pe care le aveau cu privire la decizia de inițiere a procedurii. () JO C 273, 16.9.2011, p. 13. () A se vedea nota de subsol 1.